b"\n_START_ARTICLE_\nDreamhack\n_START_PARAGRAPH_\nDreamhack (ofte forkortet DH) er verdens st\xc3\xb8rste offentlige demo- og datafestival. Vinterarrangementet 2004 hadde 5\xc2\xa0272 deltakere og 5\xc2\xa0852 PC-er koblet sammen i det som av Guinness rekordbok ble godkjent som verdens st\xc3\xb8rste LAN-party (jfr. den engelske artikkelen)._NEWLINE_Dreamhack arrangeres i messeomr\xc3\xa5det Elmia i J\xc3\xb6nk\xc3\xb6ping i Sverige med en stab p\xc3\xa5 350 frivillige for \xc3\xa5 gjennomf\xc3\xb8re arrangementet. Det f\xc3\xb8rste Dreamhack ble arrangert i 1995 og forkortelsen for det ble DH95. Senere ble det 2 lan i \xc3\xa5ret, Dreamhack Winter og Dreamhack Summer._NEWLINE_Dreamhack arrangeres i Skellefte\xc3\xa5 to ganger hvert \xc3\xa5r, v\xc3\xa5r og h\xc3\xb8st.\n_START_SECTION_\nBegynnelsen\n_START_PARAGRAPH_\nDet hele begynte som et kamerattreff i kjelleren p\xc3\xa5 en grunnskole i Malung. De m\xc3\xb8ttes for \xc3\xa5 bytte disketter, og for \xc3\xa5 vise frem sine ferdigheter i programmering, grafikk og musikk. Arrang\xc3\xb8rene Martin \xc3\x96jes og Kenny Eklund skapte et par \xc3\xa5r senere et offentlig dataparty i skolekantina under navnet DreamHack og siden 1994 har det blitt avholdt \xc3\xa5rlig. Det har v\xc3\xa6rt et utstrakt samarbeid mellom DreamHack og det tilsvarende norske arrangementet The Gathering.\n_START_SECTION_\nVerdens st\xc3\xb8rste dataparty\n_START_PARAGRAPH_\nP\xc3\xa5 DreamHack Winter 2007 ble den siste verdensrekorden satt med 10 455 datamaskiner tilkoblet nettverket. DreamHack arrangeres av Dreamhack AB med hjelp av 350 frivillige funksjon\xc3\xa6rer (kalles Crew) oppdelt i ulike team som jobber med spesifikke oppgaver._NEWLINE_DreamHack best\xc3\xa5r i dag av selve 'LAN-et' \xe2\x80\x93 To eller tre store rom hvor tusentalls bes\xc3\xb8kende har en fast plass med sin egen maskin. Det arrangeres spill- og demokonkurranser som ogs\xc3\xa5 vises p\xc3\xa5 storskjermer, gjerne med kommentarer til de viktigste kampene p\xc3\xa5 spillsiden. DreamHack best\xc3\xa5r ogs\xc3\xa5 av utstillingen DreamExpo hvor forskjellige datafirma viser og lar deltagerne teste den seneste teknologien, delta i seminarer og forelesninger, stille opp i konkurranser o.l."